Jesaja 40 is dan ook die begin van die sogenaamde Tweede Jesaja, dié gedeelte van die boek wat in die ballingskapstyd afspeel en aan die volk ŉ nuwe toekoms en redding belowe. In vers 3 word die volk opgeroep om in die woestyn vir die Here ŉ grootpad reg te maak. Die magtige God kom sy volk haal.
Dan word die magtige God met nog ŉ metafoor ingekleur. Dié keer met die metafoor van herder. Die Magtige is die herder. Hy versorg sy kudde. Hy maak sy lammers in sy arms bymekaar en dra hulle teen sy bors (v 11).